তার পাঠক শ্রেণির বড় অংশ ছিল বিভিন্ন মাদ্রাসা ও গ্রামের স্কুল-কলেজ পড়ুয়া শিক্ষার্থী। মাদ্রাসা শিক্ষার্থীদের মতামত ও তাদের ক্যাম্পাস বা পছন্দের গল্প দেশি সংবাদপত্রে সব সময়ই উপেক্ষিত। আবুল কাশেম বিন আবুবাকার সেই অপ্রকাশিত সমাজ ও জীবনের ভাললাগা, মনের কথা, পছন্দ-অপছন্দ তার লেখায় তুলে ধরেছেন। এক্ষেত্রে তিনি ইসলামী উপন্যাস লিখেননি। কারণ তিনি নিজেই বলেছেন, তিনি ইসলামীভাবধারার সাহিত্য লিখেছেন। অর্থাৎ ইসলামী ভাবকে কাজে লাগিয়ে তিনি উপন্যাস লিখেছেন। তিনি প্রকৃত পক্ষে মুসলিম সমাজের বাস্তবতার আলোকে রোমান্টিসিজমের চর্চা করেছেন।